Polisiewaghond skors verskeie hoës | Maroela Media
Die Onafhanklike Polisieondersoekdirektoraat (Opod) het verskeie van sy senior bestuurders voorlopig geskors.
Die stap kom ná 'n verslag van die ouditeur-generaal (OG) waarin dié aanbeveling gedoen word. Opod wou nie uitbrei oor hoeveel van sy beamptes geskors is, of wat presies die klagtes teen hulle behels nie.
Sontago Seisa, Opod-woordvoerder, het gesê die besluit is geneem om die betrokke amptenare tyd en ruimte te gee om hulself teen die bewerings te verdedig.
"Die departement glo die teenwoordigheid van die betrokke amptenare in die werkplek, veral as senior bestuurders, kan moontlik die interne proses, wat met beweerde wangedrag verband hou, in die wiele ry," het Seisa gesê.
"Die skorsing van die amptenare is 'n voorsorgmaatreël en nie 'n bevinding nie."
Die departement sal binne 60 dae ná hul skorsings tugverhore hou en het in die afwesigheid van die amptenare tydelike bestuurders aangestel om dienslewering te verseker.
"Omdat dit 'n interne kwessie is, vra die departement ruimte om die interne proses te hanteer sonder dat enige van die betrokke partye benadeel word," het Seisa gesê.
Hoop sonder salaris -want deesdae is dit die IN DING – gaan werk toe – doen NIE wat jy moet doen nie = word geskors met pay – so nou het jy n lekker laaaaang vakansie. HOU op ons ONS . MY geld te mors. skors sonder betaling as hulle onskuldig bevind word – sal daar terug betalings wees, ander word jy gevonnis.
skors die persoon sonder betaling, en as dit nie gaan geskied nie en hy/sy word verhoor en skuldig bevind, hoef ons nooit weer vir die salaris pa te staan nie